12/08/2009 | Administración LocalConsorcios
Consorcio Provincial Contra Incendios e Salvamento da Coruña
Convocatoria y bases plaza laboral temporal técnico administrativo en informátiva

ANUNCIO De conformidade co acordo plenario adoptado en sesión do día 30 de xuño de 2009 e demais documentos que figuran no expediente, mediante o presente anúncianse a convocatoria e bases para a contratación laboral temporal segundo se indica a continuación: I.1. Obxecto: O obxecto da convocatoria é a contratación dun empregado público, con carácter laboral temporal, en calidade de Técnico administrativo en informática. I.2. Tarefas a desenvolver: As tarefas principais a realizar serán de carácter informático relacionadas co mantemento dos Sistemas, desenvolvemento de programas de control, mantemento e actualización da web do Consorcio, emisión responsable de informes e redación de pregos de prescricións técnicas relacionados coa materia informática para a súa incorporación aos correspondentes expedientes, control e seguimento do conxunto dos sistemas de gravacións de comunicacións dos parques comarcais de bombeiros deste Consorcio e demais labores de carácter informático que se lle encomenden. Asemade, tamén desenvolverá labores administrativas propias da Administración pública convocante que se lle encarguen. II.1. Categoría: Técnico administrativo de informática (non creada a praza na Relación de Postos de Traballo). II.2. Centro de traballo: As tarefas a desenvolver se realizarán principalmente na sede administrativa do Consorcio Provincial Contra Incendios e Salvamento da Coruña, sita na rúa do Bronce, do Polígono industrial de Bértoa no termo municipal de Carballo da provincia da Coruña ou no lugar onde dita Administración teña a sede durante o tempo do contrato. Asemade, por razóns do servicio, deberá tamén desprazarse aos parques comarcais de bombeiros do Consorcio, que na actualidade áchanse situados nos termos municipais de: Carballo, Arteixo, Arzúa, Ordes, Boiro, Riveira, Betanzos, As Pontes, Cee e Santa Comba e, sen prexuízo de que, por incremento en parques, deba desprazarse ao/s que correspondan a dita ampliación. II.3. Modalidade de contratación: Contrato laboral por obra ou servizo (art.15 Estatuto dos Traballadores, aprobado polo Real Decreto Lexislativo 1/1995, do 24 de marzo). II.4. Custos salariais brutos: As retribucións anuais, de conformidade co Anexo de Persoal que figura no Orzamento de 2009 e bases de execución, responden, para 2009, a suma das que corresponden ás básicas da categoría laboral asimilada á funcionarial C1 e, ao complemento de categoría asimilado ao nivel 15, en catorce pagas iguais. Estas retribucións serán revisables na mesma porcentaxe que se estableza pola correspondente Lei de Orzamentos Xerais do Estado para os empregados públicos. II.5. Xornada laboral: Completa de 37,5 horas semanais (1.647 horas en cómputo anual). A xornada poderá ser partida en función das necesidades do servicio e desprazamentos indicados na Base II.2. II.6. Duración: O contrato é por servizo determinado, nembargante, a súa duración non poderá superar os dous anos. III.1. Publicidade: A publicidade da convocatoria realizarase mediante publicación simultánea das bases e da convocatoria no Boletín Oficial da provincia da Coruña (BOP) e no Taboleiro de anuncios do Consorcio. O resto das publicacións realizaranse en todo caso, neste último (taboleiro) e, no seu caso, na páxina web desta Entidade (http://www.cciacoruna.com), segundo reflicten estas bases. III.2. Requisitos dos/as aspirantes: a) Ser español ou nacional dun Estado, membro da Unión Europea ou de calquera daqueles Estados aos que en virtude de tratados internacionais, celebrados pola Unión Europea e ratificados por España, sexa de aplicación a libre circulación de traballadores nos termos establecidos na normativa vixente. Ademais consonte ao disposto no artigo 57 da Lei 7/2007, do 12 de abril, do Estatuto básico do empregado público, tamén poderán acceder os estranxeiros con residencia legal en España, con coñecementos suficientes da linguaxe castelá e/ou galega. b) Ter cumpridos dezaseis anos e non exceder da idade máxima de xubilación forzosa nos termos establecidos no art.56.1. c) do Estatuto Básico do Empregado Público. c) Estar en posesión do Permiso de Conducir da Clase B e ter a súa disposición un vehículo para o desenvolvemento das labores que poden implicar os desprazamentos aos que se fai mención nas bases II.2 e II.5. d) Non ter sido separado mediante expediente disciplinario do servizo de calquera das administracións públicas ou dos órganos constitucionais ou estatutarios das comunidades autónomas, nin atoparse en inhabilitación absoluta ou especial para empregos ou cargos públicos por resolución xudicial. No suposto de ser nacional doutro Estado, non atoparse inhabilitado ou en situación equivalente e non ter sido sometido a sanción disciplinaria ou equivalente que impida, no seu Estado, nos mesmos termos, o acceso ao emprego público. e) Non padecer enfermidade ou defecto físico que impida o normal desenvolvemento das funcións correspondentes incluíndo o desprazamento. f) Estar en posesión da titulación de Formación Profesional de Segundo Grado de calquera rama de informática ou técnico especialista en rama informática equivalente. Todos os requisitos anteriores deberán terse no momento de finalizar o prazo de presentación de solicitudes. III.3. Presentación de solicitudes: a) As instancias solicitando tomar parte no proceso de selección, dirixiranse por escrito ao Sr. Presidente do Consorcio Provincial Contra Incendios e Salvamento da Coruña e se presentarán no modelo oficial que se inclúe como anexo 1 ás presentes bases, ben directamente no Rexistro Xeral do Consorcio ou ben, a través dos procedementos previstos no artigo 38.4 da Lei 30/1992, de réxime xurídico das Administracións públicas e do procedemento administrativo común, modificada pola Lei 4/1999, de 13 de xaneiro. O prazo de presentación máximo é de 10 días naturais contados a partires do seguinte ao da publicación do anuncio da convocatoria no BOP e no taboleiro de anuncios do Consorcio, que serán simultáneas. Se o derradeiro dos días fora sábado ou festivo o remate do prazo será o primeiro día hábil seguinte deses. b) As instancias deberán acompañarse da seguinte documentación: 1. Fotocopia cotexada do D. N. I.2. Fotocopia cotexada da Titulación esixida (base III.2. f). 3. Fotocopia cotexada dos documentos xustificativos dos méritos que se aleguen (base III.6. a). III.4. Relación de admitidos e excluídos: Rematado o prazo de presentación de instancias, aprobarase a lista provisional de persoas admitidas e excluídas, que se fará pública no taboleiro de anuncios do Consorcio e na páxina web xunto coa composición final da comisión seleccionadora, concedéndose un prazo de tres días naturais para efectos de reclamacións (se o derradeiro dos días de presentación fora sábado o festivo, o remate do prazo sería o primeiro día hábil seguinte deses). De non existir reclamacións no devandito prazo, a lista elevarase automaticamente a definitiva. A lista definitiva xunto coa composición final da comisión seleccionadora, así como posteriores anuncios serán publicados no taboleiro de anuncios do Consorcio. III.5. Comisión cualificadora: Estará composta polos seguintes membros que serán definitivamente nomeados pola Presidencia xunto coa aprobación da lista definitiva de aspirantes e que se fará publica mediante inserción no taboleiros de anuncios do Consorcio e na páxina web deste, con anterioridade ao inicio das actuacións: Presidente: o xerente do Consorcio ou persoa que a substitúa. Vogais: a administrativa? contable do Consorcio e dous técnicos informáticos designados polo Presidente de Consorcio. Secretario (con voz e sen voto): a persoa titular da Secretaria do Consorcio ou quen a substitúa. A comisión non poderá constituírse sen a asistencia, cando menos, de tres dos seus membros titulares ou suplentes, indistintamente. En todo caso requírese da asistencia do/a presidente/a e do/a secretario/a ou os seus substitutos/as. Os membros da comisión cualificadora terán igual ou superior titulación á esixida para a praza convocada. III.6. Proceso selectivo: A selección se realizará en dúas fases distintas de acordo co que se indica a continuación tendo en conta que, a fase de oposición e obrigatoria e eliminatoria polo que de non se superar, non se terá en conta a fase de concurso aos efectos da proposta de contratación que formule a Comisión. a) Fase de concurso: A cualificación da fase de concurso será previa á da de oposición e farase pública mediante inserción no taboleiro de anuncios do Consorcio unha vez teñan presentados todos os documentos polos aspirantes e, en todo caso, con anterioridade á realización da fase de oposición. Puntuación máxima da fase de concurso: 7,00 puntos. Serán méritos avaliables para puntuar, de acordo co seguinte: 1. Titulación superior á requirida para tomar parte no proceso (máximo 3 puntos): 1.1. Por estar en posesión do título de Licenciado Universitario – Enxeñeiro Superior en calquera rama de informática: 3 puntos.1.2. Por estar en posesión do título de Diplomado Universitario – Enxeñeiro Técnico en calquera rama de informática: 2 puntos En caso de estar en posesión de varios dos títulos sinalados só se avaliará o de maior puntuación. Acreditación documental: os aspirantes deberán presentar copia compulsada do título/s ou da certificación da súa obtención do centro correspondente. A presentación desta documentación realizarase xunto coa instancia para participar no proceso (Base III.3. b).3). 2. Coñecemento do galego (máximo 2 puntos): 2.1. Por estar en posesión do título de Celga 5: 2,00 puntos.2.2. Por estar en posesión do título de Celga 4: 1,50 puntos.2.3. Por estar en posesión do título de Celga 3: 1,00 punto.2.3. Por estar en posesión do título de Celga 2: 0,50 puntos.2.4. Por estar en posesión do título de Celga 1: 0,20 puntos. En caso de estar en posesión de varios dos títulos sinalados só se avaliará o de maior puntuación. Acreditación documental: os aspirantes deberán presentar copia compulsada do título/s ou da certificación da súa obtención do centro correspondente en función das validacións consonte a Orde do 16 de xullo de 2007 e concordantes, a estes efectos terase en conta o establecido na Disposición adicional segunda desa Orde, respecto das certificacións de aptitude dos cursos de lingua galega regulados pola Orde do 1 de abril de 2005 (oral, iniciación, perfeccionamento respecto das certificacións dos Celga 1, 3 e 4 respectivamente). A presentación desta documentación realizarase xunto coa instancia para participar no proceso (Base III.3. b).3). 3. Experiencia laboral (máximo de 2,00 puntos): 3.1 Polo desenvolvemento de tarefas en Entidades locais ou calquera outra Administración pública relacionadas coas do posto a ocupar en calquera categoría profesional, ben como funcionario/a de carreira ou interino/a ou como persoal laboral (fixo, indefinido ou temporal): 0,20 puntos por mes, cun máximo de 2 puntos. Acreditación documental: os aspirantes deberán presentar copia compulsada da certificación emitida polo/a titular da Secretaría da Entidade local ou, para o resto de Administracións Públicas, polo/a titular da xefatura de persoal ou funcionario responsable capacitado para a emisión de certificacións a quen lle corresponda acompañada da copia da vida laboral que verifique a concordancia no tempo e lugar, facéndose constar no primeiro documento as tarefas encomendadas en relación coa labor informática. A presentación desta documentación realizarase xunto coa instancia para participar no proceso (Base III.3. b).3). b) Fase de oposición: Puntuación máxima da fase de oposición: 15 puntos. Consistirá esta fase na realización sucesiva das seguintes probas: 1. Proba de carácter informático (escrita e/ou práctica): - De carácter obrigatorio e eliminatorio. - Consistirá na realización dunha ou varias probas sobre a base do Temario incluído no anexo 2 destas bases, tanto de índole práctica (mediante ordenador) como/e/ou escrita, a elección da Comisión e relacionada/s coas tarefas a realizar. - A comisión decidirá a duración máxima do/s exercicio/s desta proba, pero en total, non serán superadas as dúas horas de duración. - Será puntuada de 0 ata un máximo de 10 puntos, sendo necesario para superala e pasar á proba seguinte, acadar o mínimo de 5 puntos.2. Entrevista persoal, de carácter oral: - De carácter obrigatorio. - Na entrevista poderán realizarse tanto preguntas de carácter xeral sobre as materias específicas que figuran no temario, como outras que sirvan a comisión para avaliar ao/s aspirantes en relación co posto a ocupar, relacionadas co seu currículo persoal (estudos, tarefas realizadas). - A duración da entrevista, para cada aspirante, non superará os quince minutos. - Será puntuada de 0 ata un máximo de 5 puntos, sendo necesario para superala acadar o mínimo de 2,50 puntos. Tanto a/s proba de carácter informático como a entrevista persoal, poderán realizarse en galego ou castelán, a elección de cada un dos aspirantes. O día, lugar e hora de celebración de cada unha das probas desta fase, anunciarase mediante inserción do anuncio no taboleiro de anuncios do Consorcio con cinco días de antelación respecto da primeira das probas e, si non se puidera realizar a segunda o mesmo día da primeira, comunicaríase o día, lugar e hora da realización da segunda con dous días naturais de antelación á súa celebración, inserindo o anuncio correspondente no taboleiro de anuncios do Consorcio. A orde do chamamento para a realización da entrevista polos aspirantes comezará pola letra V do primeiro apelido seguindo logo a alfabética. IV.1. Proposta da Comisión cualificadora: Rematada a fase de oposición, as puntuacións obtidas nesta fase sumaranse ás obtidas na fase de concurso para obter a puntuación final. Rematada a selección a Comisión publicará no taboleiro do Consorcio a relación anterior seleccionándose ao aspirante con maior puntuación para propoñer, de seguido, a súa contratación, mediante elevación da Acta coa correspondente Proposta á Presidencia do Consorcio, a quen lle corresponde a contratación da persoa seleccionada. Os supostos de empate resolveranse a favor do/a aspirante/s con maior puntuación na primeira proba da fase de oposición; de manterse o empate, resolveríase a favor do que tivera maior puntuación na segunda proba de oposición e de permanecer o empate, resolveríase a favor de que tivera maior titulación da requirida para o posto a ocupar e, así sucesivamente, pola orde dos méritos da Fase de concurso de xeito que finalmente si se dera a circunstancia excepcional de mantemento do empate, resolveríase por sorteo. A Comisión, sobre a base do resultado da selección realizada poderá propoñer, así mesmo, a un ou máis suplentes para o caso de eventuais substitucións ou, no seu caso, contratación ao seu favor para o caso de incumprimento do disposto na base IV.2 polo aspirante inicialmente proposto. IV.2. Documentación a presentar tras a selección: Dentro do prazo dos quince días naturais ao seguinte da publicación no taboleiro de anuncios do Consorcio da relación que se cita na Base IV.1, o/a aspirante seleccionado/a deberá xustificar documentalmente antes da súa contratación os requisitos sinalados requiridos mediante a presentación de: 1. Certificado médico de non padecer enfermidade ou defecto físico que impida o normal desenvolvemento das tarefas correspondentes incluído o desprazamento.2. Declaración xurada de non ter sido separado/a mediante expediente disciplinario do servizo da administración estatal, autonómica ou local, nin atoparse inhabilitado/a para o exercizo das funcións públicas.3. Documentos orixinais alegados tanto para os requisitos xerais como para os invocados na fase de concurso (estes documentos, unha vez cotexados e engadidas as copias ao expediente seranlle inmediatamente devoltos ao aspirante seleccionado/a). 4. Fotocopia da cartilla da Seguridade Social (en caso de estar dado/a de alta). 5. Modelo 145 debidamente cumprimentado, datado e asinado (comunicación de datos ao pagador, art.88 do Regulamento do Imposto sobre a Renda das Persoas Físicas, aos efectos de retencións sobre rendemento do traballo no citado Imposto). 6. Número de conta bancaria con indicación de todos os díxitos, en documento asinado e datado. Non poderá ser contratado/a e quedarán anuladas todas as súas actuacións no caso de non presentar os indicados documentos, sen prexuízo das responsabilidades, incluíndo as da orde penal, nas que puidese ter incorrido por falsidade na súa instancia ou en calquera das copias dos documentos achegados. Nembargante, se por circunstancias debidamente xustificadas e apreciadas pola Presidencia do Consorcio, a totalidade da documentación ou parte dela non pode presentarse dentro do prazo indicado, poderáselle conceder ao aspirante seleccionado un prazo maior en función da gravidade e xustificación das ditas circunstancias. A contratación do aspirante seleccionado correspóndelle á Presidencia do Consorcio unha vez cumpridas polo/a aspirante as obrigas da base anterior e será debidamente formalizada por escrito no correspondente contrato así como a súa Alta na Seguridade Social. Mentres non se formalice o contrato, o aspirante proposto non terá relación laboral ningunha co Consorcio nin, polo tanto, terá dereito a percepción de cantidade económica por concepto ningún relacionado coa praza a ocupar. En todo o non previsto nas presentes bases estarase ao disposto na lexislación laboral e lexislación sectorial complementaria que resulte de aplicación, en especial e ademais do Estatuto dos Traballadores, aprobado polo Real Decreto Lexislativo 1/1995, do 24 de marzo ás normas seguintes: Estatuto Básico do Empregado Público, aprobado pola Lei 7/2007, do 12 de abril, no que lle é de aplicación, texto refundido da Lei da Función Pública de Galicia, aprobado polo Decreto legislativo 1/2008, de 13 de marzo, Lei 7/1985, do 2 de abril, reguladora das Bases do Réxime Local, Estatutos deste Consorcio aprobados polo Decreto 258/2002, de 30 de xullo, e modificados polos decretos 151/2006, de 30 de agosto e 62/2009, de 12 de marzo, así como a demais normativa concordante de aplicación. A convocatoria, as súas bases e cantos actos administrativos se deriven destas, poderán ser impugnados polos interesados nos casos e nas formas establecidas na Lei 30/1992, de 26 de novembro, de réxime xurídico das Administracións Públicas e do procedemento administrativo común, polo que, consecuentemente, e consonte ao art.116 e seguintes desa lei, poderanse interpoñer os recursos seguintes e, ante a Autoridade, Xulgados e segundo os prazos que se indica: 1. Recurso potestativo de reposición: ante o Presidente do Consorcio e no prazo dun mes a contar desde o día seguinte ao da publicación das presentes bases e convocatoria.2. Recurso contencioso administrativo: ante o Xulgado do contencioso administrativo no prazo de dous meses a partires do día seguinte ao da dita publicación (arts.46 e 10.1 a) da Lei da xurisdición contencioso-administrativa, aprobada pola Lei 29/1998, do 13 de xullo). Nembargante, caso de que se teña previamente interposto o recurso de reposición non poderá interpoñerse o contencioso administrativo ata a resolución expresa ou presunta do primeiro. Nembargante, o feito de presentar instancia ou solicitude para tomar parte nas probas e procedemento de selección constitúe sometemento expreso dos aspirantes ás Bases da convocatoria que teñen a consideración de norma reguladora da mesma. Carballo, 27 de xullo de 2009. O presidente, Asdo.: Santiago Villanueva Álvarez